b'\n_START_ARTICLE_\nBitka za Przemy\xc5\x9bl\n_START_SECTION_\nOzadje\n_START_PARAGRAPH_\nOb izbruhu prve svetovne vojne je celotna garnizija Przemy\xc5\x9bla obsegala: pet pehotnih bataljonov, trop poljske artilerije, tri trdnjavske artilerijske polke in ve\xc4\x8d saperskih enot. 2. septembra so pri\xc4\x8deli s pripravljanjem trdnjave na mo\xc5\xbeno obleganje (posekali so bli\xc5\xbenje gozdove in podrli hi\xc5\xa1e v bli\xc5\xbeini); \xc4\x8dez dva dni je bila ukazana tudi evakuacija ve\xc4\x8dine civilnega prebivalstva._NEWLINE_Med rusko ofenzivo leta 1914 iz Galicije proti Lembergu (dana\xc5\xa1nji Lviv) je ruski general Nikolaj Judovi\xc4\x8d Ivanov odlo\xc4\x8dilno premagal avstro-ogrske sile pod poveljstvom Conrada von H\xc3\xb6tzendorfa med t. i. bitko za Galicijo, s \xc4\x8dimer se je celotna avstrijska fronta pomaknila za ve\xc4\x8d kot 100 km proti Karpatom. Conrad von H\xc3\xb6tzendorf, na\xc4\x8delnik avstro-ogrskega general\xc5\xa1taba, je svoj \xc5\xa1tab nastanil v Trdnjavi Przemy\xc5\x9bl, ki je bila v tem \xc4\x8dasu okrepljena z novimi sedmimi obrambnimi fortifikacijami. 15. septembra je H\xc3\xb6tzendorfov \xc5\xa1tab zapustil trdnjavo in naslednji dan so Rusi napadli Jaroslav in Sieniavo. 26. septembra je bila trdnjava v celoti obkoljena, pri \xc4\x8demer je znotraj obro\xc4\x8da ostalo 131.000 ljudi in 21.000 konj; garniziji je poveljeval general pehote Hermann Kusmanek von Burgneust\xc3\xa4dten. Trdnjava Przemy\xc5\x9bl je kot edina trdnjava ostala v avstrijskem posestvu in po 28. septembru se je nahajala v ruskem zaledju. Rusi so bili tako v polo\xc5\xbeaju, da napadejo nem\xc5\xa1ko \xc5\xa0lezijo, zaradi \xc4\x8desar je bila obramba oz. obdr\xc5\xbeanje Przemy\xc5\x9bla strate\xc5\xa1kega pomena tako za Nem\xc4\x8dijo kot Avstro-Ogrsko.\n_START_SECTION_\nDrugo obleganje\n_START_PARAGRAPH_\n31. oktobra je bil Hindenburg premagan in zaustavljen v bitki na reki Vistuli. Posledi\xc4\x8dno je bil Borojevi\xc4\x8d tudi prisiljen zaustaviti napad in se vrniti na izhodi\xc5\xa1\xc4\x8dne polo\xc5\xbeaje. Tako so Rusi lahko obnovili napade na Przemy\xc5\x9bl. Armada Radka Dimitrijeva je bila premaknjena na sever, tako da je obleganje prevzela 11. armada pod poveljstvom generala Andreja Nikolajevi\xc4\x8da Selivanova. V nasprotju z Dimitrijevim Selivanov ni ukazal frontalne napade na fortifikacije, ampak se je odlo\xc4\x8dil izstradati garnizijo. _NEWLINE_Februarja 1915 je Borojevi\xc4\x87 pri\xc4\x8del z drugo re\xc5\xa1evalno ofenzivo, ki pa je bila konec meseca razbita. Tako je von H\xc3\xb6tzendorf obvestil generala Kusmaneka, da ne bodo sposobni organizirati nove re\xc5\xa1evalne akcije. _NEWLINE_Selivanov je nato le prejel zadostno artilerijo, da je lahko pri\xc4\x8del s sistemati\xc4\x8dnim uni\xc4\x8devanjem fortifikacij. Rusi so 13. marca uspeli zavzeti severne obrambne polo\xc5\xbeaje. Avstrijci so uspeli ruski prodor zaustaviti na improvizirani obrambni liniji tako dolgo, da so v mestu uni\xc4\x8dili vse, kar bi lahko koristilo Rusom. 19. marca je Kusmanek ukazal \xc5\xa1e zadnji obupan poskus, in sicer izpad garnizije ven iz trdnjave; njihov napad, katerega je vodila 23. honvedska pehotna divizija) je bil odbit. \xc5\xa0e isti dan je Kusmanek ukazal za\xc4\x8detek uni\xc4\x8devanja dokumentov in denarja ter vse ostale voja\xc5\xa1ke in civilne opreme (vozila, telefoni, telegrafi ...). _NEWLINE_Potem ko je garniziji po\xc5\xa1la vsa hrana in je zaradi mo\xc4\x8dnih sne\xc5\xbenih viharjev zmrznilo na stotine vojakov, je bil Kusmanek prisiljen 22. marca ukazati kapitulacijo garnizije; v rusko vojno ujetni\xc5\xa1tvo je padlo 117.000 preostalih branilcev. Med ujetniki je bilo tudi devet generalov (Kusmanek, podmar\xc5\xa1ali Tamassy, Weizendorff, Nikl in generalmajorji Weber, Seide, Kaltnecker, Komma in Kloeber), 39 vi\xc5\xa1jih \xc5\xa1tabnih \xc4\x8dastnikov in okoli 2500 drugih \xc4\x8dastnikov. Rusi pa so ob tem zajeli tudi 700 kosov te\xc5\xbeke artilerije.\n_START_SECTION_\nPo\xc5\xa1tne povezave\n_START_PARAGRAPH_\nV \xc4\x8dasu obleganja se je razvil tudi nov na\xc4\x8din transporta po\xc5\xa1te, in sicer zra\xc4\x8dna po\xc5\xa1ta. Tako so branilci s pomo\xc4\x8djo balonov (tako s \xc4\x8dlove\xc5\xa1ko posadko kot brez) po\xc5\xa1iljali ve\xc4\x8dinoma voja\xc5\xa1ko po\xc5\xa1to izven mesta. Eden od balonov je predhodno padel na rusko ozemlje, kjer so ga Rusi na\xc5\xa1li in poslali v Sankt Petersburg, kjer so opravili cenzuro in nato po\xc5\xa1to poslali naprej. Za prenos po\xc5\xa1te pa so uporabljali tudi po\xc5\xa1tne golobe.\n_START_SECTION_\nPosledice\n_START_PARAGRAPH_\nPadec Przemy\xc5\x9bla je Rusom odprl mo\xc5\xbenost za ve\xc4\x8djo ofenzivo proti Ogrski. Ta pri\xc4\x8dakovana ofenziva pa ni bila nikoli izvedena, ampak je padec Przemy\xc5\x9bla predstavljal velik moralni udarec za Avstro-Ogrsko. Nadaljnji udarec za Avstro-Ogrsko pa je predstavljalo dejstvo, da bi morala garnizija \xc5\xa1teti najve\xc4\x8d 50.000 (javnost je tako zaradi vojne propagande verjala, da Przemy\xc5\x9bl brani 50.000 ve\xc4\x8dinoma Mad\xc5\xbearov pod poveljstvom enega redkih sposobnih avstrijskih generalov), a je v vojno ujetni\xc5\xa1tvo padlo ve\xc4\x8d kot 100.000 Avstrijcev. Rusi so Przemy\xc5\x9bl pri\xc4\x8deli obnavljati in poskusili usposodobiti za nastanitev svoje garnizije. 25. aprila 1915 je trdnjavo obiskal tudi ruski car Nikolaj II., ki se je med obiskom posvetil predvsem ogledu avstrijskih fortifikacij. V ruskem posestvu je Przemy\xc5\x9bl ostal vse do poletja 1915, ko so ga zdru\xc5\xbeene nem\xc5\xa1ko-avstrijsko-ogrske sile ponovno zavzele.\n_START_SECTION_\nZanimivosti\n_START_PARAGRAPH_\nV \xc4\x8dasu obleganja je garnizija izdajala svoj \xc4\x8dasopis: Die Kriegszeitung von Przemy\xc5\x9bl (Vojni \xc4\x8dasopis Przemy\xc5\x9bla)._NEWLINE_Pri ruski oblegovalni vojski se je nahajal tudi britanski vojni risar H.C. Seppings-Wright, ki je med obleganjem izdelal ve\xc4\x8d skic obleganja in vpletenih oseb za \xc4\x8dasopis London Illustrated.'